b'\n_START_ARTICLE_\nBiserica de lemn Sf\xc3\xa2ntul Mare Mucenic Gheorghe din Lunc\xc8\x99oara, Arad\n_START_PARAGRAPH_\nBiserica de lemn \xe2\x80\x9eSf\xc3\xa2ntul Mare Mucenic Gheorghe\xe2\x80\x9d din Lunc\xc8\x99oara, comuna H\xc4\x83lm\xc4\x83gel, jude\xc8\x9bul Arad, dateaz\xc4\x83 din secolul XVIII (1740). Biserica se afl\xc4\x83 pe noua list\xc4\x83 a monumentelor istorice sub codul LMI: cod LMI AR-II-m-A-00624.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\n\xc3\x8enc\xc4\x83 din prima jum\xc4\x83tate a secolului al XVII-lea exista o veche biseric\xc4\x83 de lemn, cu hramul \xe2\x80\x9eBuna Vestire", \xc3\xaenlocuit\xc4\x83 cu actuala edificat\xc4\x83 tot din lemn, cu hramul \xe2\x80\x9eSf\xc3\xa2ntul Mare Mucenic Gheorghe" \xc3\xaen anul 1825. Biserica se \xc3\xaenal\xc8\x9b\xc4\x83 pe o funda\xc8\x9bie de piatr\xc4\x83 brut\xc4\x83, cu pere\xc8\x9bii din b\xc3\xa2rne masive \xc3\xaencheiate la col\xc8\x9buri; \xc8\x99arpanta de lemn cu \xc3\xaenvelitoare de \xc8\x99indril\xc4\x83; sub strea\xc8\x99in\xc4\x83 console frumos profilate. De plan dreptunghiular, se termin\xc4\x83 cu un altar trapezoidal. \xc3\x8en jurul anului 1900, biserica a fost tencuit\xc4\x83 at\xc3\xa2t \xc3\xaen interior c\xc3\xa2t \xc8\x99i la exterior. Pictura executat\xc4\x83 la mijlocul secolului al XIX-lea de Ioan Demetrovici din Timi\xc8\x99oara se p\xc4\x83streaz\xc4\x83 numai pe iconostas \xc8\x99i \xc3\xaen altar. Tradi\xc8\x9bia oral\xc4\x83 referitoare la biseric\xc4\x83 este destul de contradictorie. O variant\xc4\x83 este c\xc4\x83 biserica ar fi fost mutat\xc4\x83 \xc3\xaen anul 1825 din c\xc4\x83tunul Cr\xc4\x83ciune\xc8\x99ti, alta c\xc4\x83 ar fi adus\xc4\x83 din satul Pr\xc4\x83v\xc4\x83leni \xc3\xaenainte de anul 1825.'